b'\n_START_ARTICLE_\nIrwinin lapset\n_START_PARAGRAPH_\nIrwinin Lapset on Ari Lahden ja Risto Tajakan vuonna 1981 Valkeakoskella perustama Irwin Goodmanin (oik. Antti Hammarberg) tekem\xc3\xa4\xc3\xa4 musiikkia soittava yhtye. Yhtye saavutti pian yll\xc3\xa4tt\xc3\xa4v\xc3\xa4n median\xc3\xa4kyvyyden v\xc3\xa4rikk\xc3\xa4\xc3\xa4ll\xc3\xa4 esiintymisell\xc3\xa4\xc3\xa4n ja Irwinilt\xc3\xa4 perityill\xc3\xa4 maneereillaan. Irwinin Lasten oma ura pelkk\xc3\xa4n\xc3\xa4 cover-yhtyeen\xc3\xa4 ei kuitenkaan kantanut pitk\xc3\xa4lle. Vasta yhteisty\xc3\xb6 itsens\xc3\xa4 Irwin Goodmanin kanssa toi enemm\xc3\xa4n esiintymiskokemusta. Yhtye toimi vuosina 1982\xe2\x80\x931990 Irwinin taustayhtyeen\xc3\xa4. Yhteisty\xc3\xb6 alkoi tiivisty\xc3\xa4 Irwinin noustua osin yhtyeens\xc3\xa4 avustamana 1984 vuosien hiljaisuuden j\xc3\xa4lkeen uudelleen suosioon ennen ainuttakaan uutta levytyst\xc3\xa4 tai mink\xc3\xa4\xc3\xa4nlaista promootiota. Heti Irwinin taiteilijael\xc3\xa4kehakemuksen hylk\xc3\xa4\xc3\xa4misen j\xc3\xa4lkeen h\xc3\xa4n ja yhtye nousivat Helsingiss\xc3\xa4 Vanhan Ylioppilastalon esiintymislavalle. Tiedotusv\xc3\xa4lineet olivat automaattisesti paikalla. Irwinin Lasten oman lyhyen levytysuran (2 single\xc3\xa4 Ty\xc3\xb6miehen Twist and Shout/Reteesti vaan ja Raha Ratkaisee/Kaksi nuorta kovanaamaa ja 1 Lp Omiin nimiin!) j\xc3\xa4lkeen Irwinilt\xc3\xa4 julkaistiin syksyll\xc3\xa4 1984 ensin single H\xc3\xa4rm\xc3\xa4l\xc3\xa4inen Perusjuntti (s\xc3\xa4v.I. Goodman-A. Lahti-K. Halonen ja san. E. von Retee) ja per\xc3\xa4\xc3\xa4n samanniminen Lp, joka myi kultalevyn verran. Irwinin Lapsista tuli Irwinin taustayhtye. Pian Irwin valitsi moni\xc3\xa4\xc3\xa4nisest\xc3\xa4 yhtyeest\xc3\xa4 kolme mukaansa ja esiintyi trion kanssa koko 1980-luvun lopun. Rentun ruusu (s\xc3\xa4v. K. Halonen - san. E. von Retee) (1988) r\xc3\xa4j\xc3\xa4ytti lopullisesti potin, ja Irwin oli j\xc3\xa4lleen suosionsa huipulla. Yhteisty\xc3\xb6t\xc3\xa4 jatkui l\xc3\xa4hes Irwinin kuolemaan asti. Irwinin lapset vaipui hiljaiseloon Irwinin kuoltua 1990-luvun alussa, mutta on esiintynyt ja levytt\xc3\xa4nyt j\xc3\xa4lleen 2000-luvulla.'